О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ ОКВИРНОГ СПОРАЗУМА

Разлози за доношење Закона о потврђивању Oквирног споразума о зајму LD 2053 (2020) између Банке за развој Савета Европе и Републике Србије за финансирање јавног сектора - подршка напорима Републике Србије на ублажавању пандемије COVID-19, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник Републике Србије”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Као одговор на кризу насталу услед избијања COVID-19 вируса, који се претворио у глобалну пандемију, Банка за развој Савета Европе (у даљем тексту: Банка) потпуно се посветила обезбеђивању флексибилног и правовременог финансирања својих чланица. Посебно, као решење за изазове који су настали за eвропски здравствени систем, Банка је прилагодила постојеће зајмове за финансирање јавног сектора како би покрила набавку, према хитним процедурама, опреме и потрошног медицинског материјала, рехабилитацију и трансформацију простора, медицинских јединица, као и мобилизацију додатне експертизе.

Зајмови Банке за финансирање јавног сектора пружају флексибилније финансирање сектора деловања Банке са оптималним нивоом улагања како би се очувала одрживост социјалних инвестиција и обезбедила приоритизација, отклонили привремени недостаци у токовима финансирања и смањили трошкови из буџетских средстава.

Дана 15. марта 2020. године, у Републици Србији је донета Одлука о проглашењу ванредног стања („Службени гласник РС”, број 29/20) због сузбијања заразне болести COVID-19, а одмах након тога и низ мера које су имале за циљ сузбијање ширења коронавируса и чување здравља становништва.

Како би у најбољој могућој мери одговорила овој тешкој ситуацији, држава је повећала обим набавки потрошног медицинског материјала и опреме, пре свега заштитне опреме, маски, рукавица, дезинфекционих средстава, респиратора, вентилатора итд. Морало је да се приступи опремању привремених болница за прихват оболелих, изградњи и реновирању лабораторија и болница како би се на што бољи начин наш здравствени систем изборио са овом пандемијом.

Такође, донете су две уредбе које уређују додатно задуживање наше државе због последица пандемије коронавирусом, а то су:

- Уредба о додатном задуживању за време ванредног стања насталог услед болести COVID-19 изазване вирусом SARS-CoV-2 узимањем кредита, емитовањем државних хартија од вредности на домаћем и међународном финансијском тржишту и давањем гаранција Републике Србије („Службени гласник РС”, број 52/20), у којој је у члану 2. наведено да за време ванредног стања насталог услед болести COVID-19 изазване вирусом SARS-CoV-2, Влада може покренути поступак додатног задуживања узимањем кредита, емитовањем државних хартија од вредности на домаћем и међународном финансијском тржишту и давањем гаранција Републике Србије у износима вишим од износа утврђених Законом о буџету Републике Србије за 2020. годину („Службени гласник РС”, број 84/19); и

- Уредба о измени општих прихода и примања, расхода и издатака буџета Републике Србије за 2020. годину ради отклањања штетних последица услед болести COVID-19 изазване вирусом SARS-CoV-2 („Службени гласник РСˮ, број 60/20), којом је у члану 4. одобрено задуживање код Банке за развој Савета Европе за зајам за финансирање јавног сектора за подршку здравству, у износу до 200.000.000 евра.

На основу Закључка Владе 05 Број: 48-3197/2020 од 16. априла 2020. године, Република Србија је упутила захтев Банци за одобрење делимичног финансирања здравствене инфраструктуре и болничке опреме у одабраним здравственим институцијама широм Србије, у износу од 200.000.000 (две стотине милиона) евра, који је Административни савет Банке одобрио 12. маја 2020. године, на другој ванредној седници, организованој као одговор на изазове које је пандемија, изазвана вирусом COVID-19, донела целом свету.

Закључком Владе 05 број: 48-3858/2020-2 од 14. маја 2020. године, утврђена је Oснова за вођење преговора са Банком и усвојен Нацрт оквирног споразума о зајму LD 2053 (2020) између Банке за развој Савета Европе и Републике Србије за финансирање јавног сектора - подршка напорима Републике Србије на ублажавању пандемије COVID-19. Наведени оквирни споразум о зајму потписан је у Београду 27. маја 2020. године и у Паризу 19. маја 2020. године.

Наведеним оквирним споразумом о зајму биће пружена подршка здравственом сектору за покриће увећаних трошкова набавке санитетског материјала, личне заштитне опреме, медицинске и друге опреме и потрошног материјала, а све у циљу борбе против коронавируса. Такође, финансираће се и куповина фармацеутских и медицинских производа, као и побољшање заштитних мера у болницама, укључујући заштитну одећу, маске, рукавице и опрему.

Крајњи корисници зајма биће грађани Републике Србије, а посебно особе заражене COVID-19, пре свега старији од 65 година са хроничним болестима, којима је потребна лекарска помоћ, као и подједнако изложено медицинско особље.

Укупна процењена инвестициона вредност пројекта је 222 милиона евра, укључујући буџетска издвајања болницама за медицинску и немедицинску опрему, услуге и материјале. Удео финансирања Банке износиће до 90% укупних трошкова пројекта, које је у потпуности у складу са критеријумима квалификованости наведеним у Политици за кредитно и пројектно финансирање Банке, за секторску линију деловања „Здравство”, као и са циљевима и напорима Владе у борби против последица COVID-19.

Средства зајма, у износу од 200 милиона евра, биће на располагању Републици Србији у 2020. и 2021. фискалној години и одобрена са роком доспећа до 15 година, укључујући 5 година периода почека, док ће се каматна стопа одређивати посебно за сваку траншу, у складу са важећим условима на међународном финансијском тржишту у тренутку њеног повлачења.

Квалификовани трошкови за ову врсту зајма покриће све услуге везане за реаговање на COVID ситуације, хитне случајеве и рани опоравак. То су инвестиције које се управо спроводе, као и трошкови уговора за одржавање, а изузетно то могу бити и трошкови потребни за одрживо пружање јавних услуга. Међутим, путем овакве врсте зајма није могуће финансирати исплату плата и сличних накнада, као ни финансијске трошкове као што су разне врсте такси, накнада итд.

Министарство финансија ће, као Тело за спровођење пројекта, бити задужено за комуникацију са Банком, координацију са Министарством здравља и Републичким фондом за здравствено осигурање, спровођење активности у погледу одређених поступака управљања кредитима које је Банка прописала и вршиће контролу наменског трошења средстава, о чему ће достављати периодичне извештаје Банци.

Наведеним споразумом о зајму предвиђено је да Банка стави на располагање Републици Србији кредитна средства под следећим условима:

* износ: 200.000.000 (две стотине милиона) евра;
* зајмопримац има могућност избора фиксне или варијабилне каматне стопе приликом повлачења транше;
* фиксна каматна стопа означава годишњу каматну стопу, одређену од стране Банке, у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке кредитне транше и важиће у укупном периоду отплате те транше;
* Варијабилна каматна стопа је једнака тромесечном или шестомесечном EURIBOR-у, увећана или умањена за одређени процентни распон, који Банка одређује приликом повлачења транше;
* кредит се реализује у најмање 2 транше;
* износ прве транше не сме прекорачити седамдесет процената (70%) износа зајма;
* зајмопримац, приликом повлачења транше, може да изабере да ли ће отплату кредита вршити у годишњим или полугодишњим ратама;
* приступна накнада и провизија на неповучена средства се не плаћају;
* за сваку повучену траншу, Зајмопримац има могућност избора периода отплате у распону до 15 година, укључујући период почека до 5 година;
* зајмопримац мора поднети захтев за исплату прве транше у року од 12 месеци од датума ступања на снагу наведеног оквирног споразума о зајму;
* за упућивање сваког наредног захтева за повлачење транши зајма не сме проћи више од 18 месеци од претходног захтева;
* Крајњи датум расположивости кредитних средстава је 31. децембар 2021. године.

Циљ овог зајма је да пружи подршку буџету Републике Србије јер ће се овим средствима покривати ванредни оперативни трошкови здравствених услуга и набавка опреме и потрошног материјала потребних за решавање ванредне ситуације које је COVID-19 изазвао у Републици Србији.

III. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.